SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 9

**2018. gada 19.decembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

Juris Jurašs, *priekšsēdētājs*

Aldis Blumbergs, *priekšsēdētaja biedrs*

Edvīns Šnore, *sekretārs*

Janis Ādamsons

Raimonds Bergmanis

Ainārs Latkovskis

Kaspars Ģirģens

Juris Rancāns

Mārtiņš Staķis

uzaicinātie:

• Iekšlietu ministrijas parlamentārā sekretāre *Evika Siliņa*;

• Iekšlietu ministrijas Valsts sekretāra vietnieks, Juridiskā departamenta direktors *Vilnis Vītoliņš;*

• Valsts policijas Galvenās kārtības policijas pārvaldes Koordinācijas un kontroles pārvaldes kontroles Licencēšanas un atļauju sistēmas biroja priekšnieka vietnieks *Andris Melkers*;

• Tieslietu ministrijas Tiesu sistēmas politikas departamenta juriste *Sindija Šube*;

• Latvijas Republikas pārstāvja Eiropas Savienības Tiesā biroja juriste *Viktorija Soņeca;*

• Uzturlīdzekļu garantiju fonda administrācijas Juridiskās nodaļas direktore *Linda Sparāne;*

• Aizsardzības ministrijas valsts sekretāra vietnieks nodrošinājuma jautājumos *Aivars Puriņš;*

• Aizsardzības ministrijas Nodrošinājuma un aizsardzības investīciju politikas departamenta direktore *Kristīne Rudzīte-Stejskala;*

• Aizsardzības ministrijas Juridiskā departamenta Tiesību aktu nodaļas vadītāja vietniece *Marina Baltā;*

• Aizsardzības ministrijas Juridiskā departamenta Privāto tiesību nodaļas vecākā referente *Gita Gūtmane;*

• Jaunsardzes un informācijas centra Plānošanas un organizācijas departamenta Administratīvās nodaļas vecākā referente *Marija Kalvāne;*

• Izglītības un zinātnes ministrijas valsts sekretāra vietnieks, Sporta departamenta direktors *Edgars Severs;*

• Veselības ministrijas Veselības aprūpes departamenta direktores vietniece *Antra Valdmane;*

• Tiesībsarga biroja Bērnu tiesību nodaļas vadītāja *Laila Grāvere;*

• Zemkopības ministrijas Meža departamenta Meža resursu un medību nodaļas vecākais referents *Jānis Bārs;*

• Latvijas Mednieku asociācijas priekšsēdētājs *Haralds Barviks;*

• Latvijas Mednieku savienības valdes loceklis *Jānis Zandbergs;*

• Biedrības “Latvijas Mednieku savienība” pārstāvis *Jānis Baumanis;*

• Latvijas Peintbola federācijas valdes priekšsēdētājs *Uldis Bērziņš;*

• Latvijas Drošības un aizsardzības industriju federācijas valdes priekšsēdētāja *Elīna Egle-Ločmele;*

• Latvijas šaušanas federācijas Praktiskās šaušanas sekcijas pārstāvis *Reinis Bērziņš;*

• Latvijas šaušanas federācijas Praktiskās šaušanas sekcijas pārstāvis *Staņislavs Šeiko;*

• SIA Gunsnlasers valdes loceklis Ernests Šēns;

• Finanšu tirgus politikas departamenta Kredītiestāžu un maksājumu pakalpojumu politikas nodaļas vecākā eksperte *Liene Jenerte;*

• Valsts ieņēmumu dienesta Noziedzīgi iegūtu līdzekļu legalizācijas novēršanas pārvaldes direktore Agnese Rudzīte;

• Ekonomikas ministrijas Mājokļu politikas departamenta direktora vietniece *Dace Vītola;*

• Ekonomikas ministrijas Uzņēmējdarbības konkurētspējas departamenta direktors *Kristaps Soms;*

• Finanšu nozares asociācijas juridiskais padomnieks *Edgars Pastars;*

• Saeimas Juridiskā biroja vec. jur. padomniece *Līvija Millere;*

• **AIKNK vecākā konsultante *Ieva Barvika*, konsultanti: *Margita Markevica, Inese Silabriede, Daina Sunepa,*  *Māris Veinalds*.**

**Sēdi vada:** komisijaspriekšsēdētājs J.Jurašs

**Sēdi protokolē:** konsultanteM.Markevica

**Sēdes veids:** atklāta

Darba kārtība:

1. Ieroču aprites likums (Nr.1355/Lp13) 2. lasījums.

2. Lēmums par 12. Saeimā nepabeigto likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” (Nr.1377/Lp12).

J.Jurašs: informē par darba kārtību. Ierosina izskatīt kā pirmo darba kārtības otro punktu, lai pēc tam turpinātu izskatīt priekšlikumus Ieroču aprites likuma otrajam lasījumam.

*Deputātiem iebildumu nav.*

*Darba kārtība mainīta.*

L.Jenerte: skaidro, ka likumprojekts ir, pakārtots Nekustamā īpašuma starpnieku darbības likuma projektam, kuru izskata Tautsaimniecības, agrārās, vides un reģionālās politikas komisija. Finanšu ministrija konceptuāli atbalsta Noziedzīgi iegūtu līdzekļu legalizācijas un terorisma finansēšanas novēršanas likuma sakārtošanu atbilstoši iepriekšminētajam likumprojektam, taču uzskata, ka iniciatīvai jānāk no Ministru kabineta. Finanšu ministrijas ieskatā jābūt kopīgam MK viedoklim par šo jautājumu. Likumprojekts ir būtiski pārstrādājams.

J.Ādamsons: atbalsta likumprojekta pārņemšanu.

**E.Pastors**: šobrīd neredz nepieciešamību pārņemt likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”., bet pagaidīt līdz tiks sakārtotas Nekustamā īpašuma starpnieku darbības likuma projekta normas.

**J.Jurašs:** ierosina likumprojektu nepārņemt un rosināt MK sagatavot un iesniegt savus grozījumus Noziedzīgi iegūtu līdzekļu legalizācijas un terorisma finansēšanas novēršanas likumā.

*Deputātiem iebildumu nav.*

**J.Ādamsons**: ierosina sagatavot vēstuli MK, lai tiktu sagatavoti attiecīgi grozījumu Noziedzīgi iegūtu līdzekļu legalizācijas un terorisma finansēšanas novēršanas likumā.

**J.Jurašs**: piekrīt, ka šādu vēstuli var sagatavot.

**Lēmums:**

**-** neturpināt 12. Saeimas nepabeigtā likumprojekta“Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” izskatīšanu 13.Saeimā.

**J.Jurašs**: aicina turpināt izskatīt priekšlikumus likumprojekta **“Ieroču aprites likums”** otrajam lasījumam.

**V.Soņeca**: informē par EK uzsākto pārkāpumu procedūru pret Latviju saistībā ar Direktīvas (ES) 2017/853 pārņemšanu un tās prasību iekļaušanu Latvijas ieroču aprites nacionālajos normatīvajos aktos. Direktīvas pārņemšanas termiņš bija septembris. Pārkāpumu procedūra patlaban ir paziņojuma stadijā, un janvārī Iekšlietu ministrija sniegs skaidrojumu EK šajā kontekstā. Līdz nākamajai procedūras stadijai ir 4 mēneši.

Sankcijas Latvijai pašlaik vēl nedraud.

**V.Vītoliņš**: skaidro ES direktīvu pārņemšanas nacionālajā likumdošanā procedūru. Informē par Iekšlietu ministrijā darbu ar Direktīvas pārņemšanu Ieroču aprites likumā. Norāda, ka procedūru bremzēja arī tas, ka likumprojektā ietvertas ne tikai ar Direktīvas pārņemšanu, bet arī ar nacionālā līmeni saistītas normas, kuru tapšanā iesaistītas vairākas institūcijas - citas ministrijas un nevalstiskais sektors.

**J.Jurašs**: aicina izskatīt 31.priekšlikumu.

**L.Millere**: skaidro, ka šis ir redakcionāls precizējums.

**J.Jurašs**: aicina deputātus paust savu attieksmi pret 31. priekšlikumu.

*Deputāti 31.priekšlikumu atbalsta.*

**31.priekšlikums atbalstīts.**

**J.Jurašs:** aicina izskatīt 12.Saeimas deputāta J.Boķa - 32. priekšlikumu, kas paredz, ka fiziskai personai, kas sasniegusi 14 gadu vecumu, ar vecāku vai likumisko pārstāvju atļauju ieroča īpašnieka vadībā ir tiesības medībās izmantot medībām paredzētu šaujamieroci. 33.priekšlikums ir līdzīgs.

**J.Baumanis:** pamato priekšlikumu, argumentējot, ka jaunieši no 14 gadu vecuma ir spējīgi piedalīties medībās, izmantojot šaujamieroci, un ES direktīvas neaizliedz dalībvalstīm atļaut pusaudžiem šādā veidā piedalīties medībās. Jebkurā gadījumā pusaudzim dalībai medībās būs nepieciešams nokārtot mednieka apliecību un eksāmenu, kuru var saņemt no 14 gadu vecumu. Latvijas Mednieku savienība ir sākusi sadarbību ar Jaunsardzi, kur pusaudži apgūst šaušanas prasmi. Tāpat medības ir ģimeņu tradīcija.

**L.Grāvere**: informē, ka Tiesībsarga birojs neatbalsta 14 gadu vecuma slieksni, jo šādā vecumā bērns vēl nav emocionāli nobriedis, lai šautu uz dzīvniekiem, un šāda rīcība var ietekmēt bērna psihi un kaitēt tā emocionālai attīstībai.

**J.Ādamsons:** aicina priekšlikumu atbalstīt.

**J.Rancāns:** neatbalsta priekšlikumu.

**A.Latkovskis**: neatbalsta 14 gadu vecuma slieksni, varētu atbalstīt 16 gadu vecuma slieksni.

**R.Bergmanis**: atbalsta priekšlikumu. Tas varētu veicināt prasmes aizsargāt savu valsti.

**A.Valdmane**: iebilst pret 14 gadu vecuma sliekšņa noteikšanu. Norāda, ka jautājums nav izdiskutēts. Nav skaidra arī uzraudzības sistēma. Ir MK protokollēmums, ar kuru visām ministrijām dots uzdevums kopīgi izdiskutē šo jautājumu. Sliecas pieņemt 16 gadu vecuma slieksni.

**H.Barviks**; argumentē, ka Latvijā jau vēsturiski no paaudzes paaudzē tiek piekoptas medniecības tradīcijas, tāpēc nav skaidrs, kāpēc Latvija vēlas sevi atstāt "pelēkajā zonā". Norāda uz citu valstu pieredzi.

**A.Blumbergs**: atbalsta priekšlikumu.

**L.Millere**: informē, ka Juridiskais birojs neatbalsta 14 gadu vecuma slieksni, norāda, ka to var traktēt kā emocionālu vardarbību pret bērnu. To nevar tieša veidā saistīt arī ar valsts aizsardzības jautājumiem, jo bērniem ir iespēja nodarboties ar šaušana sportu.

**J.Bārs:** atbalsta priekšlikumu norāda, ka norma attieksies tikai uz nelielu daļu Latvijas iedzīvotāju, turklāt medības notiek stingri reglamentētos apstākļos. Norāda, ka Latvijā mednieku resursi sāk pietrūkt.

**V.Vītoliņš**: neatbalsta priekšlikumu, jo IeM tajā saskata drošības riskus. Norāda, ka Latvijas Satversme nenosaka vajadzību pēc ieroča nēsāšanas, taču no otras puses neaizliedz to likumīgā kārtā darīt. Atgādina par MK protokollēmumu, ar kuru visām ministrijām dots uzdevums kopīgi izdiskutē šo jautājumu. Šis ir politiskās izšķiršanās jautājums.

**A.Latkovskis**: norāda, ka jautājums nav sabiedrībā izdiskutēs. Aicina atbalstīt 16 gadu vecuma slieksni.

**J.Jurašs**: rezumē, ka ir divi piedāvājumi. Viens - atļaut izmantot medību šaujamieroci no 14 gadu vecuma un otrs – no 16.gadu vecuma, kuri atbalstīšanas gadījumā tiks virzīti kā komisijas priekšlikumi. Aicina balsot par 32. priekšlikumu,

*Balsojums: 4 par, 4 pret, 1 atturas.*

**32.priekslikums nav atbalstīts.**

**J.Jurašs:** aicina balsot par otru priekšlikumu - atļaut izmantot medību šaujamieroci no 16 gadu vecuma.

*Balsojums: 8 par, 0 pret, 1 atturas.*

**J.Jurašs**: rezumē, ka atbalstīts komisijas priekšlikums, kas nosaka, ka fiziskai personai, kas sasniegusi 16 gadu vecumu, ar vecāku vai likumisko pārstāvju atļauju ieroča īpašnieka vadībā ir tiesības medībās izmantot medībām paredzētu šaujamieroci.

**Komisijas priekšlikums atbalstīts.**

**J.Jurašs:** konstatē, ka 33.priekšlikums attiecīgi nav skatāms.

***33.priekšlikums nav skatāms.***

**J.Jurašs:** aicina izskatīt 34. priekšlikumu.

**A.Valdmane**: atsauc 34.priekšlikumu.

**34.priekšlikums atsaukts.**

**J.Jurašs:** aicina izskatīt 35. un 36. priekšlikumu.

**J.Baumanis**: atsauc abus priekšlikumus.

**L.Millere**: norāda, ka 34.priekšlikumu var atsaukt tikai pats I.Boķis. Pauž neizpratni, kāpēc 12.Saeimas deputāta I.Boķa priekšlikumi ir iekļauti pārņemtā likumprojekta tabulā.

*Deputāti neatbalsta 34.priekslikumu.*

**35.priekšlikums nav atbalstīts.**

**36.priekšlikums atsaukts.**

**J.Jurašs:** aicina izskatīt 37.priekšlikumu.

**H.Barviks**: skaidro, ka priekšlikums paredzēts, ka likumā noteiktie aizliegumi neattiecas arī uz personu ar terminuzturēšanās atļauju, kurai ir Valsts meža dienesta izsniegta mednieka apliecība. Šai personai ir tiesības ar Valsts policijas atļauju iegādāties, glabāt, pārvadāt un pārsūtīt medībām klasificētus B un C kategorijas šaujamieročus, klasificētus D kategorijas lielas enerģijas pneimatiskos ieročus un izmantot šos ieročus medībās, treniņšaušanā, šaušanas sacensībās, kā arī iegādāties, glabāt, pārvadāt, pārsūtīt un izmantot šaujamieroča maināmās būtiskās sastāvdaļas. Latvijas pilsonim, Latvijas nepilsonim, Eiropas Savienības dalībvalsts pilsonim un Eiropas Ekonomikas zonas valsts pilsonim, kā arī pastāvīgās uzturēšanās atļauju (arī terminētu) Latvijas Republikā saņēmušai personai rodas problēmas ar ieroču atļaujām gan savā mītnes zemē, gan Latvijā.

**A.Melkers**: norāda, ka spēkā esošās normas ir pietiekamas.

**V.Vītoliņš**: vērš uzmanību, ka nav skaidrs, kas ir domāts ar terminētām uzturēšanās atļaujām.

**H.Barviks**: priekšlikumu atsauc.

**37.priekšlikums atsaukts.**

**J.Jurašs:** aicina izskatīt 38.priekšlikumu.

**S.Šeiko**: pamato priekšlikumu izslēgt no likuma prasību pēc stāža sporta organizācijā, paturot prasību pēc sporta klases. Norāda, ka prasība pēc stāža kavē šaušanas sporta attīstību un paaudžu maiņu.

**A.Melkers:** norāda no Direktīvas viedokļa ir svarīgi, ka sportistam ir sporta klase un viņš ir reģistrētas sporta organizācijas biedrs.

**H.Barviks**: uzskata, ka prasība pēc otrās sporta klases un trīs gadu stāža sporta organizācijā ir pārāk stingra prasība, kas neļauj sportistam uzsākt treniņus ar savu ieroci.

**E.Severs**: konceptuāli atbalsta priekšlikumu, ja tas veicina sporta attīstību un nav pretrunā ar sabiedrības drošību.

**V.Vītoliņš**: uzskata, ka prasība pēc trīs gadu stāža sporta organizācijā jāsaglabā, jo tas pierāda, ka persona aktīvi darbojās sportā. Norāda, ka šis ir politiskas izšķiršanās jautājums.

**J.Jurašs**: aicina papildus sporta klasei norādīt, ka persona ir reģistrētas sporta organizācijas biedrs, un virzīt kā komisijas priekšlikumu.

**L.Millere**: ierosina komisijas priekšlikumu formulēt īsi, izslēdzot no 14.panta ceturtās daļas ievadteikuma vārdus “vismaz trīs gadus”.

**E.Šeiko**: aicina priekšlikumā formulēt, ka sportists ir ar šaušanas sportu saistītas reģistrētas sporta organizācijas biedrs, kā tā nosaukta citur likumprojektā.

**A.Latkovskis**: norāda, ka konsultanti priekšlikumu redakcionāli noformēs, ņemot vērā izskanējušos priekšlikumus.

*Deputātiem iebildumu nav.*

**Komisijas priekšlikums atbalstīts**.

**J.Jurašs**: aicina izskatīt 39.priekšlikumu.

**L.Millere**: norāda, ka šis ir ierosinājums, kas būtu jāapsver Iekšlietu ministrijai un uz trešo lasījumu jāiesniedz priekšlikumi attiecībā likumprojektā lietotiem terminiem.

*Deputātiem iebildumu nav.*

**J.Jurašs**: aicina izskatīt 40.priekšlikumu.

**H.Barviks**: priekšlikumu atsauc.

**40. priekšlikums atsaukts.**

**J.Jurašs**: aicina izskatīt 40.priekšlikumu.

**E.Šeiko**: skaidro, ka nav pamata sporta šāvējiem noteikt ilgāku dalības termiņu sporta organizācijā nekā to nosaka Direktīva, tāpēc ierosināts noteikt 12 mēnešu dalību sporta organizācijā sporta šāvējiem, kuri izmanto īsstroba šaujamieročus vai A kategorijas ieročus, kā tas noteikts Direktīvā. Tāpat ierosināts samazināt vecuma slieksni uz 18 gadiem.

**E.Melkers**: atbalsta 12 mēnešu dalību sporta organizācijā. Neatbalsta vecuma sliekšņa maiņu uz zemāku, jo ir bažas par sabiedrības drošību. Informē par starptautisko pieredzi.

**V.Vītoliņš**: neatbalsta vecuma sliekšņa maiņu uz zemāku, jo ir bažas par sabiedrības drošību. Norāda, ka tas ir politiskās izšķiršanās jautājums.

**J.Ādamsons**: atbalsta priekšlikumu.

**J.Jurašs**: ierosina veidot komisijas priekšlikumu, kurā noteikt 12 mēnešu dalību ar šaušanas sportu saistītā reģistrētā sporta organizācijā un 21 gada vecuma slieksni. Aicina vispirms balsot par 41.priekšlikumu.

*Balsojums: 2 par, 6 pret, 0 atturas.*

**41.priekšlikums nav atbalstīts.**

**J.Jurašs:** aicina balsot par komisijas priekšlikumu.

*Balsojums: 8 par, 0 pret, 0 atturas.*

**Komisijas priekšlikums atbalstīts.**

**J.Jurašs**: aicina izskatīt 42.priekšlikumu.

**E.Šēns**: pamato priekšlikumu, ka jauniešiem, kuri sasnieguši 16 gadu vecumu, jāļauj piedalīties izklaides pasākumos speciāli ierīkotās teritorijās, kuros tiek izmantoti 1,5J airsoft ieroči, bet no 18 gadu vecuma - 12J peintbola ieroči.

**V.Vītoliņš**: norāda, ka ir runa par nepilngadīgām personām un par drošību, kas jāapsver.

**E.Melkers:** uzskata, ka jābūt 18 gadu slieksnim, iegādājoties un izmantojot šāda tipa ieročus.

**A.Latkovskis**: atbalsta tikai izmantošanu slēgta vietā spēles laikā no 16 gadu vecuma.

**L.Millere**: ierosina iesniedzējiem sagatavot precizētu priekšlikumu kopā ar Iekšlietu ministriju uz trešo lasījumu.

**J.Ādamsons**: ierosina precizēt priekšlikumu uz nākamo sēdes turpinājumu.

**J.Jurašs**: piekrīt.

*Deputātiem iebildumu nav.*

**42.priekšlikums tiks precizēts uz nākamo sēdi.**

**J.Jurašs**: aicina izskatīt 43.priekšlikumu.

**H.Barviks**: priekšlikumu atsauc.

**43. priekšlikums atsaukts.**

**J.Jurašs**: aicina izskatīt 44.priekšlikumu.

**L.Millere**: atbalsta priekšlikumu, norāda, ka jāpaskatās tieši uz kādam personām minētie aizliegumi attiecas.

**J.Jurašs**: vaicā, vai deputāti atbalsta 44. priekšlikumu.

*Deputāti 44.priekšlikumu atbalsta.*

**44. priekšlikums atbalstīts.**

**J.Jurašs:** ierosina sēdi pārtraukt un turpināt likumprojekta izskatīšanu komisijas ārkārtas sēdē 20. vai 21. decembrī.

*Deputāti vienojas sasaukt ārkārtas sēdi 21.decembrī 10.00.*

**Lēmums:**

- turpināt likumprojekta izskatīšanu komisijas ārkārtas sēdē 21.decembrī plkst. 10.00.

*Sēde pārtraukta 2019.gada 19.decembrī plkst. 11.45*

Komisijas priekšsēdētājs J.Jurašs

Komisijas sekretārs E.Šnore

Komisijas konsultante M.Markevica